Rådets udtalelse

af 12. februar 2001

om Østrigs opdaterede stabilitetsprogram, 2000-2004

(2001/C 77/06)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling,

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 12. februar 2001 undersøgte Rådet Østrigs opdaterede stabilitetsprogram, der dækker perioden 2000-2004.

Ifølge det opdaterede program forventes det offentlige underskud at falde fra 1,4 % af BNP i 2000 til en stilling med balance på budgettet i 2002 og årene derefter. Den offentlige bruttogæld forventes at falde fra 61,1 % af BNP til under referenceværdien på 60 % i 2002 og til 55,3 % af BNP i 2004. Rådet noterer sig med tilfredshed, at det nuværende program tilsigter en væsentlig hurtigere nedbringelse af det offentlige underskud i overensstemmelse med Rådets henstilling i udtalelsen om den sidste opdatering(2). Desuden anerkender Rådet, at det er hensigten at nå de fastsatte mål uden at gribe til de éngangsforanstaltninger, der indgik i den forrige opdatering.

Rådet noterer sig, at trods en vækst, der var højere end forudset, er det forventede underskud for 2000 i denne seneste opdatering ikke lavere end forudset i den forrige opdatering, når der ses bort fra de UMTS-indtægter, der ikke oprindeligt var budgetteret med. Rådet henstillede i sin udtalelse om den forrige opdatering og i de overordnede retningslinjer for de økonomiske politikker fra juni 2000, at der i tilfælde af en højere vækst end forventet burde tilstræbes et bedre resultat for underskuddet. De foreliggende oplysninger gør det for øjeblikket ikke muligt at forelægge en endelig vurdering af gennemførelsen af budgettet i 2000. Hvis resultatet for statens samlede underskud ikke er lavere end målet på 1,7 % af BNP, vil Østrig ikke have levet fuldt op til Rådets udtalelse fra sidste år og henstillingerne i de overordnede retningslinjer for de økonomiske politikker.

Programmets fremskrivninger af underskuddet bygger på et makroøkonomisk scenario, under hvilket output-væksten forventes at falde fra sit cykliske højdepunkt på 3,5 % i 2000 til 2,3 % i 2003 for derefter igen at stige til 2,5 % i 2004. Denne udvikling svarer til en årlig gennemsnitsvækst på 2,6 % over prognoseperioden.

Rådet er af den opfattelse, at forventningerne til væksten er realistiske i betragtning af de gode udbuds- og efterspørgselsforhold, der kendetegner den østrigske økonomi på nuværende tidspunkt.

Den underliggende budgetstilling, der implicit ligger i målene for underskuddets størrelse, er i overensstemmelse med kravene i stabilitets- og vækstpagten fra og med 2001, hvilket vil sige, at de offentlige finanser er tilstrækkeligt solide til at kunne klare normale konjunkturudsving uden at overskride underskudsreferenceværdien på 3 % af BNP. Rådet noterer sig med tilfredshed, at Østrig, i overensstemmelse med Rådets henstillinger, nu overholder stabilitets- og vækstpagten på et tidligere tidspunkt, hvilket er rimeligt i betragtning af de gunstige økonomiske vilkår på nuværende tidspunkt.

Rådet noterer sig imidlertid, at i de første år af programperioden hviler nedbringelsen af underskuddet først og fremmest på foranstaltninger på indtægtssiden. Det betyder, at det allerede høje skattetryk i Østrig vil stige yderligere i 2001 og mere end opveje virkningerne af indkomstskattereformen fra 2000. Rådet opfordrer derfor den østrigske regering til at overveje andre foranstaltninger, der kunne bidrage til at sænke skattetrykket væsentligt, navnlig foranstaltninger med henblik på at mindske beskatningen af arbejdskraft, dog uden at fravige den aktuelle budgettilpasningskurs.

Rådet mener, at det for at opnå et budget i balance i 2002 er afgørende, at der bør føres en stram budgetpolitik på alle regeringsniveauer. Det er især vigtigt i betragtning af den usikkerhed, der er forbundet med beregningen af besparelserne inden for den offentlige forvaltning og med resultatet af pensionsreformen. Desuden er de udgiftsbegrænsninger, der er nødvendige på delstatsniveau for at tilvejebringe det overskud, der kræves i henhold til den nationale stabilitetspagt, stadig ikke nærmere specificeret.

Rådet anerkender, at over halvdelen af den samlede planlagte konsolidering i 2003 vil stamme fra udgiftsbegrænsninger. Dette kræver, at resultaterne af budgetkonsolideringen befæstes og budgetdisciplinen fastholdes i 2003 og årene derefter. Ethvert supplerende forbrug eller yderligere indtægtstab, herunder dem, der er omhandlet i programmet, vil nødvendigvis skulle opvejes af tilsvarende udgiftsbegrænsninger. I betragtning af dels de mellem- og langsigtede udfordringer for de offentlige finanser, ikke mindst som følge af den stigende ældrekvote, dels behovet for at gøre de offentlige finanser mere befordrende for investering og vækst finder Rådet, at det er nødvendigt at fortsætte den fiskale tilpasning med beslutsomhed.

Rådet anerkender de igangværende strukturelle reformer af den østrigske økonomi, der er i overensstemmelse med de overordnede retningslinjer for de økonomiske politiske. Den seneste reform af førtidspensionsordningen hilses især velkommen. Rådet opfordrer imidlertid den østrigske regering til at gå videre med sine reformbestræbelser for bedre at sikre og bevare holdbare offentlige finanser på mellemlang og lang sigt. Navnlig er der behov for yderligere omlægninger af pensionssystemet og en reform af sundhedssektoren. Rådet opfordrer myndighederne til at fremkomme med flere oplysninger om dette spørgsmål i næste opdatering af programmet. Desuden bør den igangværende reform af den offentlige sektor og ændringerne af overførselsindkomstsystemet forfølges med beslutsomhed. Rådet tilskynder den østrigske regering til beslutsomt at gå videre med reformerne af produkt- og kapitalmarkederne med henblik på at øge konkurrencen og dermed tiltrække risikovillig kapital, styrke iværksætterånden og opnå forbedret selskabsstyring.

(1) EFT L 209 af 2.8.1997, s. 1.

(2) EFT C 162 af 10.6.2000, s. 1.